ስሑል ሽረ በቀጣይ ዓመት ጨዋታዎቹን በሜዳው እንደሚያከናውን አስታወቀ
ስሑል ሽረ ለቀጣይ ዓመት የሚጫወትበት ሜዳ ደረጃን የማሻሻል ሥራ ለመጀመር የመጨረሻ ምዕራፍ ላይ እንደሚገኝ ተገለፀ።በ2011 ወደ ኢትዮጵያ ፕሪምየር ሊግ ያደገው ስሑል ሽረ የሜዳው ጨዋታዎቹን ሲያከናውንበት የነበረው ሽረ ስታዲየም የፕሪምየር ሊግ መመዘኛ የማያሟላ በመሆኑ በቀጣይ ዓመት ሜዳውን አድሶ ይቀርባል ወይስ ሌሎች ሜዳዎች ላይ ይጫወታል የሚለው አነጋጋሪ ነበር። በኢትዮጵያ እግርኳስ ፌዴሬሽን ደንብ በፕሪምየር ሊጉ ጨዋታ እንዲደረግባቸው መመዘኛ የማያሟሉ ስታዲየሞች ለአንድ የውድድር ዓመት ብቻ አስተካክለው እንዲቀርቡ ጊዜ የሚሰጣቸው ሲሆን መመዘኛውን ካላሟሉ በተለዋጭ ሜዳ ጨዋታ ለማድረግ ይገደዳሉ። በዚህም ምክንያት ዘንድሮ ወልዋሎ የሜዳው ጨዋታዎቹ ወደ መቐለ እንደዞሩ የሚታወስ ነው።የመጀመርያዎቹን ሦስት የሜዳው ጨዋታዎች በገለልተኛ ሜዳ እንዲጫወት የተቀጣው ክለቡ በዚህ ዙርያ ያለውን ሁኔታም ፕሬዝዳንቱ ገልፀዋል። “የመጀመሪያዎቹ ሦስት የሜዳችን ጨዋታዎችን ሜዳችን ላይ እንዳንጫወት ቅጣት አለብን። ይህንን ይግባኝ ብለናል፤ ነገር ግን ይግባኙ ውድቅ ከተደረግብን በትግራይ ኢንተርናሽናል ስታዲየም እንጫወታለን። ” ብለዋል።